Sól og blíða heilsar þúsundum gesta á Norðurálsmóti Metþátttaka er á Norðurálsmótinu í knattspyrnu sem hófst nú klukkan 11 á Akranesi og stendur yfir fram á sunnudag . Mótið er fyrir unga knattspyrnumenn í 7. flokki , 6 - 8 ára , og er líklega það stærsta fyrir þennan aldurshóp sem haldið er á landinu . Að sögn Þórðar Guðjónssonar framkvæmdastjóra Knattspyrnufélags ÍA er ljóst að metfjöldi félaga tekur þátt að þessu sinni , þau eru nú 28 í stað 27 mest áður . Keppnisliðin eru 144 og er það hámarksfjöldi þriðja árið í röð . Keppt verður á 18 völlum samtímis og leiknir alls 576 leikir á mótinu . Knattspyrnumennirnir eru 1.240 sem skráðir eru til leiks . Gert er ráð fyrir að 7000 - 8000 manns leggi leið sína á Jaðarsbakkasvæðið nú um helgina og er því um ríflega tvöföldun á íbúatölu að ræða . Á meðfylgjandi mynd eru heimamenn í broddi fylkingar í skrúðgöngunni frá Ráðhússplaninu áleiðis upp á Jaðarsbakka þar sem mótssetning fer nú fram í Akraneshöllinni . Keppni hefst síðan nú um hádegisbilið . Að lokinni keppni í dag er liðunum skipt í deildir sem bera nöfn allra helstu keppnisdeilda í Evrópu . Úrslitaleikir fara fram á sunnudagsmorgni og lýkur mótinu að þeim loknum með grillveislu og afhendingu viðurkenninga og verðlauna . Síðan er líka tenging Garðalundar við tjaldsvæði mótsgesta á Safnasvæðinu , með leiksvæði og afþreyingu í skógræktinni .